b'\n_START_ARTICLE_\nGoodnight Lovers\n_START_SECTION_\nInformaci\xc3\xb3\n_START_PARAGRAPH_\nLa seva selecci\xc3\xb3 com a senzill fou for\xc3\xa7a sorprenent, ja que fins i tot era rara la seva inclusi\xc3\xb3 en l\'\xc3\xa0lbum per la seva sonoritat poc agressiva. Composta per Martin Gore, la can\xc3\xa7\xc3\xb3 sona a balada/can\xc3\xa7\xc3\xb3 de bressol per als amants de l\'estil electr\xc3\xb2nic. \xc3\x89s un dels temes m\xc3\xa9s emocionals de tota la traject\xc3\xb2ria de Depeche Mode. Mentre que el p\xc3\xbablic s\'esperava una can\xc3\xa7\xc3\xb3 de tipus alternatiu per a concloure la promoci\xc3\xb3 de l\'\xc3\xa0lbum Exciter, ells van escollir aquesta per ser una pe\xc3\xa7a totalment at\xc3\xadpica. La lletra parla de l\'amor verdader, com es compromet una part de la humanitat, una part del cor, i al mateix temps \xc3\xa9s una declaraci\xc3\xb3 d\'amor a qui no \xc3\xa9s correspost per aquesta passi\xc3\xb3. La musicalitzaci\xc3\xb3 \xc3\xa9s totalment minimalista, basada b\xc3\xa0sicament en un efecte sint\xc3\xa8tic sostingut a mig temps, l\'acompanyament coral de Gore i Andrew Fletcher per donar una qualitat emotiva, i una base electr\xc3\xb2nica._NEWLINE_El senzill es va publicar en format de CD, i en alguns pa\xc3\xafsos tamb\xc3\xa9 en vinil de 12". No va entrar en la llista brit\xc3\xa0nica de senzills perqu\xc3\xa8 no complia amb les normes per a ser adm\xc3\xa8s; el senzill cont\xc3\xa9 tres can\xc3\xa7ons m\xc3\xa9s que la d\'un senzill normal, una m\xc3\xa9s del que est\xc3\xa0 perm\xc3\xa8s._NEWLINE_La cara-B s\xc3\xb3n remescles de \xc2\xabWhen the Body Speaks\xc2\xbb, \xc2\xabThe Dead of Night\xc2\xbb i \xc2\xabGoodnight Lovers\xc2\xbb. La versi\xc3\xb3 ac\xc3\xbastica de la can\xc3\xa7\xc3\xb3 es diferencia per la manca original de tambors (s\xc3\xb3n viol\xc3\xad, violoncel, contrabaix, guitarra el\xc3\xa8ctrica, teclats i veu)._NEWLINE_El videoclip de la can\xc3\xa7\xc3\xb3 fou dirigit per John Hillcoat, que ja havia dirigit els videoclips dels altres senzills del mateix \xc3\xa0lbum, \xc2\xabFreelove\xc2\xbb i \xc2\xabI Feel Loved\xc2\xbb. Fou filmat a Alemanya poc despr\xc3\xa9s de finalitzar la gira Exciter Tour a Mannheim. No ha estat incl\xc3\xb2s en cap compilaci\xc3\xb3 de v\xc3\xaddeos de la banda.'